|  |  |  |
| --- | --- | --- |
| IO/ZDRUŽENJE:  **9. seja IO Združenja šol vožnje Slovenije** | DATUM:  14. 1. 2022  od 11.00 do 12.55 | LOKACIJA:  M-Teams |

|  |
| --- |
| **PRISOTNI:**  Martin Miklavc – Prometej d.o.o.  Borut Žagar - Bortan Žagar & Co., d.o.o.  Sašo Kranjc – K&D d.o.o.  Bego Okanovič – Plomos d.o.o.  Radovan Rusjan – Marus d.o.o.  Ljiljana Zulić - Avtošola Zulić, Asmir Zulić s.p.  Tatjana Šenica – Šola vožnje Ipsilon d.o.o.  Srečko Gostenčnik - Avtošola FELIX Srečko Gostenčnik, s.p.  Lidija Flajs – GZS-PTZ |

|  |
| --- |
| G. Miklavc ugotovi, da je seja sklepčna in predlaga dnevni red za obravnavo:   1. Pregled zapisnika 8. seje IO ZŠV z dne 5.11.2021 2. Obravnava predloga sprememb Zakona o voznikih- v obravnavi v DZ; 3. Obravnava čakalnih dob za opravljanje vozniškega izpita 4. Razno.   K točki 1  G. Miklavc prisotne pozove, da podajo pripombe v zvezi z zapisnikom 8. seje IO ZŠV z dne 5. 11. 2021. Prisotni nimajo pripomb.  **Sklep 1**  **IO ZŠV potrdi zapisnik 8. seje IO ZŠV z dne 5. 11. 2021.**  K točki 2  G. Miklavc prisotne seznani, da je Ministrstvo za infrastrukturo sklicalo sestanek, na katerem so bili prisotni tudi predstavniki AVP in Inšpektorata RS za infrastrukturo. Na sestanku so bile obravnavane tudi pripombe in predlogi, ki jih je podalo združenje v zvezi s predlaganimi spremembami ZVoz-1.  Izpostavi, da je bila razprava glede predloga za spremembo 20. člena zelo obširna. Predlog združenja je vzbudil velik odpor s strani inšpektorata. Ker je za vse prekrške predvideno plačilo globe. Ukrepanje inšpektorata ob vseh kršitvah, ki bi jih v obravnavo podala AVP na podlagi ugotovitev iz strokovnih nadzorov, bi lahko šolam vožnje povzročilo veliko finančno breme. Pri sprejemanju odločitve o vsebini 20. člena je ministrstvo sprejelo odločitev tudi na podlagi podatkov o številu izbrisov iz registra šol vožnje, ki jih je AVP izdala na podlagi izdanih pisnih opozoril. Na predlog združenja so iz zakona črtali ločevanje na težje in lažje kršitve. Spremenil se je nabor kršitev, zaradi katerih AVP izda pisno opozorilo, zmanjšal se je tudi nabor kršitev, zaradi katerih AVP šolo vožnje izbriše iz registra šol vožnje. Kot razlog za izbris iz registra še vedno ostaja možnost v primeru, da šola vožnje ne vodi evidenc, ki jih mora voditi na podlagi zakona. Na sestanku je bilo glede tega poenoteno stališče, da to velja v primerih, ko šola vožnje evidence sploh ne vodi. To se ne nanaša na pomote pri posameznih zapisih v evidencah, saj je za to predpisana druga sankcija. Prisotne pozove za vprašanja oziroma pripombe.  Prisotni izpostavijo, da kljub spremembam izrek opozorila ostaja za določene kršitve, ki jih zagrešijo zaposleni, odgovornost pa se prenaša na pravno osebo in s tem ogroža obstoj celotne šole vožnje. Zaradi takšne ureditve so šole vožnje v slabšem položaju, kot podjetja v nekaterih drugih dejavnostih (npr. tehnični pregledi…). Prisotni si izmenjajo izkušnje iz nadzorov, kjer so bili nekateri postopki ustavljeni, ker je pravna oseba izkazala, da je z obveščanjem zaposlenih ukrenila vse, da bi kršitve preprečila.  Posledice kršitev, ki jih stori posameznik namerno ali nenamerno, bi se morale nanašati na dovoljenje posameznega učitelja vožnje, ki je kršitev storil in ne na pravno osebo. V razpravi izpostavijo, da bi bil morda predlog za pristojne bolj sprejemljiv, če bi predlagali, da se opozorila izrekajo posameznim učiteljem vožnje.  Predlog s strani združenja je bil podan na takšen način, vendar ga ministrstvo ni upoštevalo. Pojasnili so, da ima Upravno sodišče v obravnavi primer glede odgovornosti šole vožnje za ravnanja posameznega zaposlenega. Ureditev bodo spremenili v primeru, če bo sodišče presodilo, da izdaja pisnih opozoril v veljavnem zakonu ni primerno urejena. Če bi prišlo do odločitve že tekom sprejemanja zakona, bo ministrstvo spremembo predlagalo z amandmajem.  G. Miklavc v nadaljevanju povzame tudi informacije s sestanka o ostalih predlogih, ki jih je podalo združenje. Predlog, da se v RPO vodi le registrska številka vozil in ne VIN številka je bil upoštevan.  Pri vzpostavljanju usposabljanja na daljavo predlog združenja ni bil upoštevan. V enem letu po uveljavitvi sprememb bo s pravilnikom natančneje določen način izvajanja usposabljanja na daljavo. Zadeva je v presoji tudi pri informacijski pooblaščenki.  Na predlog združenja bodo med usposabljanjem kandidatov v vozilih lahko tudi tolmači, da se odpravijo težave s katerimi se člani soočajo pri usposabljanju tujcev.  Veliko razprave je bilo tudi v zvezi z določbo o odvzemu dovoljenja za učitelja vožnje za čas, ko mu je odložena izvršitev prenehanja veljavnosti vozniškega dovoljenja. Dobili smo pojasnilo, da je v zakonu tako že določeno in se dodatno opredeljuje le zaradi večje jasnosti določbe.  V zvezi z poenostavljenim usposabljanjem za AM kategorijo je bil predlog le delno upoštevan in bo kandidat moral opraviti teoretični del izpita, preden se bo vključil v praktično usposabljanje.  Pripombe združenja glede poenostavitev pri usposabljanju za pridobitev vozniškega dovoljenja A1 kategorije, niso bili upoštevani. Pristojni navajajo, da med mrtvimi vozniki enoslednih vozil ni voznikov vozil A1 kategorije in menijo, da ni zadržkov za uvajanje poenostavitev.  Predlagana dopolnitev, ki bi omogočala beleženje vide posnetkov izpitne vožnje ni bila upoštevana z argumentov, da temu oporeka informacijska pooblaščenka. Član izpostavi, da ima mnenje informacijske pooblaščenke iz katerega izhaja, da je to mogoče, če je za takšno snemanje vzpostavljena pravna podlaga. Prisotni razpravljajo o možnosti sopodpisa zapisnika o izpitni vožnji. Izpostavijo, da bi tudi učitelj vožnje moral imeti možnost podati mnenje. Sedaj nima niti možnosti vpogleda v zapisnik o izpitni vožnji. Menijo, da nekateri ocenjevalci naknadno prirejajo zapise o izpitni vožnji.  Predlog glede zaračunavanja izpitnih listov ni bil upoštevan z argumentom, da imajo šole vožnje ta strošek vračunan v ceno ostalih storitev.  G. Miklavc prisotne pozove, da povedo, če bi katerega od neupoštevanih predlogov poskušali predlagati tudi v času sprejemanja sprememb Z-Voz.  **Sklep 2**  **V času sprejemanja Z-Voz dodatnih predlogov združenje ne bo vlagalo.**  K točki 3  G. Miklavc prisotne seznani, da je bilo na sestanku govora tudi o čakalnih dobah na vozniški izpit. K spremembam Zakona o voznikih smo predlagali tudi ponovno uvedbo roka za opravljanje vozniškega izpita. Ministrstvo predlog vključilo v spremembo Pravilnik o vozniškem izpitu. Prisotne pozove, da podajo informacije, kakšne so čakalne dobe po posameznih območjih.  V Ljubljani in Novem mestu je težje dobiti termin, da pride posameznik na upravno enoto, kot pa dobiti izpitni termin. Na območju Celja so se sestali s predstavniki AVP v zvezi s čakalnimi dobami, ki se počasi skrajšujejo. Po napovedih AVP naj bi do februarja zaposlili tudi dodatne ocenjevalce. Na primorskem so dolge čakalne dobe za zdravniški pregled, z izpitnimi termini pa nimajo težav. Na ostalih območjih nimajo pretirano dolgih čakalnih dob.  Prisotni obravnavajo predlog za optimizacijo dela izpitnih centrov, katerim veliko časa jemlje način razporejanja izpitnih voženj.  **Sklep 3**  **Člani IO bodo spremljali čakalne dobe za izpite in oblikovali predloge za nadaljnje aktivnosti, če opravljanje izpitov ne bo mogoče v predpisanem roku.**  K točki 4  Izpostavljen je predlog, da bi se moralo dopustiti usposabljanje z manjšim in lažjim motornim kolesom tudi v prometu in ne le na neprometni površini, kot je to dovoljeno sedaj. Izvajanje vaj na neprometni površini ni primerljivo z vožnjo v prometu. Kandidatu, ki ima težave z obvladovanjem težjega motornega kolesa bi morali omogočiti, da se tudi v prometu usposablja z lažjim motornim kolesom in ko ga obvlada nadaljuje usposabljanje z motornim kolesom višje kategorije, za katero želi pridobiti vozniško dovoljenje. Predlog za spremembo bomo podali ob prvi možnosti.  V zvezi z vprašanjem glede permanentnih usposabljanj učiteljev vožnje g. Miklavc prisotnim poda tudi informacijo, da AVP načrtuje pošiljanje vabila za udeležbo na usposabljanju v januarju. Učiteljem vožnje, ki jim dovoljenje poteče v januarju, naj bi omogočili podaljšanje dovoljenja tudi ob predložitvi štirih potrdil o udeležbi na permanentnih usposabljanjih. |

|  |  |  |
| --- | --- | --- |
| Zapisnik pripravila:  Lidija Flajs,  Samostojna svetovalka GZS-PTZ |  | Predsednik Združenja šol vožnje Slovenije:  Martin Miklavc, l. r. |